Diari Oficial de la Generalitat Valenciana


Sumari del DOGV 6711, del 10-02-2012 (2012/1314)

ORDE 4/2012, de 7 de febrer, de la Conselleria de Presidència, per la qual es convoca la concessió de beques per a la realització de pràctiques professionals en matèria de publicitat i telecomunicacions en les dependències de la Presidència de la Generalitat i en les conselleries o organismes que en depenen, durant l'exercici 2012/2013.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6711

Data del DOGV
:   10-02-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/1314


Data del document
:   07-02-2012

Organisme emissor
:   Conselleria de Presidència

Tipus de document
:   Ordre

Descriptors 

:   * ajuda pública

ORDE 4/2012, de 7 de febrer, de la Conselleria de Presidència, per la qual es convoca la concessió de beques per a la realització de pràctiques professionals en matèria de publicitat i telecomunicacions en les dependències de la Presidència de la Generalitat i en les conselleries o organismes que en depenen, durant l'exercici 2012/2013. [2012/1314]  
La Conselleria de Presidència, en el marc de la política dirigida a la millora i l'especialització professional dels titulats en Ciències de la Informació, branca de Publicitat i Relacions Públiques o en Publicitat i Relacions Públiques, i en Enginyeria Superior de Telecomunicacions o Enginyeria Tècnica de Telecomunicacions, creu adequat per a completar la seua formació acostar-los al coneixement pràctic de l'Administració pública, per la qual cosa, a l'empara del que establixen el Decret 132/2009, de 4 de setembre, del Consell, pel qual es regula la concessió de beques, i la Llei 38/2003, de 17 de novembre, General de Subvencions, convoca la concessió de beques perquè els jóvens titulats puguen accedir a la realització de pràctiques professionals en estes matèries en les dependències de la Presidència de la Generalitat i en les conselleries o organismes que en depenen.  
L'actuació anterior està arreplegada en els objectius i activitats del programa 462.20 beques per a pràctiques professionals en matèria de publicitat i telecomunicacions de l'estat de gastos del Pressupost de la Generalitat per al 2012.   
Les ajudes que es financen d'acord amb esta orde no estan subjectes a la política de control d'ajudes de l'Estat per no reunir els requisits de l'article 107 del Tractat de Funcionament de la Unió Europea, al no afectar la competència en raó de la qualitat del beneficiari i del fi de l'ajuda.  
Per tot això, fent ús de les atribucions que em conferixen l'article 28 de la Llei 5/1983, de 30 de desembre, de la Generalitat, del Consell i el Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència,   
  
  
ORDENE  
  
Primer  
Convocar la concessió, en règim de concurrència competitiva, de 19 beques per a completar la formació de titulats en matèria de publicitat i telecomunicacions a través de la realització de pràctiques professionals en les dependències de la Presidència de la Generalitat i en les conselleries o organismes que en depenen durant els exercicis 2012 i 2013.  
  
  
Segon  
Aprovar les bases que s'adjunten com a annex de la present orde, les quals regiran la dita convocatòria.  
  
Tercer  
L'import global màxim destinat a la concessió de les beques convocades per mitjà de la present orde és de dos-cents vint-i-huit mil euros (228.000) euros, el qual serà finançat amb càrrec a la línia T2400 de l'aplicació pressupostària 18.69.84.4563.998.97.6, o equivalent per a l'any 2012 i 2013, però estarà condicionada l'eficàcia d'esta convocatòria a l'existència de crèdit adequat i suficient.   
L'import global s'imputa als exercicis següents:  
Anualitat 2012: 144.400 €.  
Anualitat 2013: 83.600 €.  
  
Contra la present orde que posa fi a la via administrativa es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, de conformitat amb el que preveuen els articles 116 i 117 de la Llei 30/1992 de 26 de novembre, del Règim Jurídic de les Administracions Públiques i del Procediment Comú, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No es poden simultaniejar ambdós recursos, sense perjuí que s'utilitze qualsevol altra via que es considere oportuna.   
  
  
València, 7 de febrer de 2012  
  
El conseller de Presidència,  
José Ciscar Bolufer  
  
  
Bases de la convocatòria per a la concessió de 19 beques per a completar la formació de titulats en matèria de publicitat i telecomunicacions per mitjà de la realització de pràctiques professionals en les dependències de la Presidència de la Generalitat i en les conselleries o organismes que en depenen, durant l'exercici 2012 i 2013  
  
  
Base primera. Objecte  
Les beques que es regulen en estes bases tenen com a objecte completar i desenrotllar la formació acadèmica de jóvens titulats en Ciències de la Informació, branca de Publicitat i Relacions Públiques o en Publicitat i Relacions Públiques, i en Enginyeria Superior de Telecomunicacions o Enginyeria Tècnica de Telecomunicacions, a través de la realització de pràctiques professionals en les dependències de la Presidència de la Generalitat i en les conselleries o organismes que en depenen, en aquelles funcions relacionades amb les titulacions que siguen adequades per a adquirir la formació complementària i l'especialització.  
  
  
Base segona. Nombre i organisme on s'efectuaran les pràctiques  
1. Es convoquen 17 beques per a la realització de pràctiques en publicitat (classe PB) i 2 beques en telecomunicacions (classe TE).  
2. Les persones beneficiàries de les beques realitzaran les seues pràctiques en les dependències de la Presidència de la Generalitat i en les conselleries o organismes que en depenen a la localitat de València.  
  
  
Base tercera. Requisits que han de reunir els sol·licitants   
1. Les persones que sol·liciten participar en la convocatòria hauran de reunir els requisits següents, en la data d'acabament del termini de presentació de les sol·licituds :  
a) Classe PB: posseir el títol universitari en Ciències de la Informació, branca Publicitat i Relacions Públiques o en Publicitat i Relacions Públiques, expedit o homologat per les autoritats espanyoles corresponents i que no hagen transcorregut més de cinc anys des de la seua obtenció.  
Classe TE: posseir el títol universitari en Enginyeria Superior de Telecomunicacions o en Enginyeria Tècnica de Telecomunicacions, expedit o homologat per les autoritats espanyoles corresponents i que no hagen transcorregut més de cinc anys des de la seua obtenció.  
  
b) No ser major de 35 anys.  
c) No haver sigut beneficiari de beques de pràctiques professionals en la Generalitat per un període igual o superior a 36 mesos.   
De conformitat amb el que establix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, el mencionat termini començarà a computar-se a partir de l'entrada en vigor de dita norma (09.09.2009).  
  
d) No estar incurs en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions.  
2. No podran optar a estes beques els qui en el moment de publicar-se la convocatòria ja estiguen disfrutant d'una beca de pràctiques professionals en la Generalitat, llevat que concorreguen a la mateixa beca que estan disfrutant o que resten menys de dos mesos per a la seua finalització.  
Base quarta. Duració de la beca i pròrroga   
1. El període de duració de les beques serà de dotze mesos des de la data que s'indique en la resolució de concessió, la qual serà objecte de publicació en el Diari Oficial de la Comunitat Valenciana, data d'inici que no podrà ser anterior al 13 d'abril de 2012.  
2. El període de duració podrà prorrogar-se sense necessitat d'una nova convocatòria per un període màxim de dotze mesos addicionals, sempre que hi haja la disponibilitat pressupostària corresponent i l'exercici de l'activitat que s'estiga efectuant així ho requerisca o ho aconselle.  
  
Base quinta. Dotació econòmica individual i pagament de la beca  
1. La dotació econòmica de cada una de les beques serà de mil (1.000) euros mensuals bruts.  
Sobre este import haurà de practicar-se la retenció corresponent a compte de l'Impost sobre la Renda de les Persones Físiques, així com la cotització corresponent a la Seguretat Social en els termes establits en el Reial Decret 1493/2011, de 24 d'octubre, i les altres que, si és el cas corresponguen.  
2. En el cas de pròrroga de les beques, en el segon període la quantia procedent serà la que resulte aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en eixe període.  
3. Les quantitats abonades en cap no cas tindran el caràcter de salari o retribució, sinó d'ajuda econòmica per als gastos que la beca comporta.  
4. Durant el període de vigència de la beca i a fi que la quantia de l'ajuda concedida no es veja indirectament minvada, es podran abonar ajudes complementàries per a compensar els gastos derivats de l'assistència a cursos, seminaris, esdeveniments o altres activitats que, a consideració del tutor o tutora responsables de la formació, s'entenguen necessaris o convenients als propòsits de la beca. En este cas, estos gastos els seran rescabalats en els termes que per al personal de la Generalitat, i per als adscrit funcionalment al seu servici, establix el Decret 24/1997, d'11 de febrer del Consell de la Generalitat, sobre les indemnitzacions per raó del servici i les gratificacions per servicis extraordinaris, modificat pel Decret 88/2008, de 20 de juny, del Consell.  
  
L'aplicació de dita normativa es referirà únicament als conceptes i les quanties que hagen de ser rescabalats, sense que això implique una modificació en la relació jurídica del becari amb l'administració.  
5. L'import de les beques serà abonat mensualment, després del certificat de la persona titular de la Direcció General de Promoció Institucional.  
  
Base sisena. Termini, lloc i forma de presentació de les sol·licituds  
1. El termini de presentació de les sol·licituds serà de 15 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.   
2. Les persones aspirants a obtindre una beca presentaran exclusivament per via electrònica la sol·licitud i especificaran l'especialitat o classe de beca a la qual s'opta, així com el currículum de forma completa segons els models normalitzats que s'inclouen en l'annex de les presents bases, sense perjuí de la normativa establida amb caràcter general sobre la presentació de sol·licituds davant de les administracions públiques. En cas d'incompliment d'esta obligació la persona interessada serà requerida perquè ho esmene.  
3. Ambdós documents són obligatoris i estaran accessibles en la seu electrònica de la Generalitat . Els formularis disponibles seran omplits a fi de poder obtindre l'autobaremació inicial dels mèrits adduïts en el currículum, el qual es calcularà de forma automàtica a partir de la informació aportada. El resultat de la baremació es visualitzarà com un camp més del formulari.  
  
4. La sol·licitud incorpora una declaració responsable, per mitjà de la qual la persona sol·licitant manifesta sota la seua responsabilitat que totes les dades arreplegades en la sol·licitud i en el currículum que adjunta són verídiques i que està en possessió de la documentació que així ho acredita, quedant a disposició de la Generalitat per a la comprovació, el control i la inspecció que s'estimen oportuns. Segons el que disposa l'article 71 bis de la Llei 30/1992, la inexactitud, falsedat o omissió, de caràcter essencial, en qualsevol dada o manifestació, en esta declaració responsable, així com la falta d'acreditació dels requisits exigits, determinarà la impossibilitat de continuar en la convocatòria.  
  
5. Igualment, s'inclou una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE núm. 176, de 25 de juliol de 2006).  
6. Per a poder realitzar la presentació electrònica, la persona sol·licitant haurà de disposar de firma electrònica, per mitjà del certificat reconegut per als ciutadans emés per l'Agència de Tecnologia i Certificació Electrònica o del DNI electrònic.  
7. La presentació de la sol·licitud en el registre electrònic es podrà acreditar per mitjà del rebut expedit de forma automàtica. A l'efecte del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La Generalitat garantix que la data i hora assignada en el rebut és l'hora oficial que establix el Reial Institut i Observatori de l'Armada.  
  
8. La recepció a la unitat corresponent en dia inhàbil s'entendrà efectuada el primer dia hàbil següent. Es consideren inhàbils els dies que tinguen la condició de festes oficials a la Comunitat Valenciana.  
  
  
Base setena. Presentació de la documentació acreditativa dels mèrits   
  
1. Juntament amb la sol·licitud i el currículum presentats per via electrònica no s'adjuntarà cap documentació.  
2. Les persones sol·licitants presentaran la documentació acreditativa dels mèrits detallats en el currículum en el moment de l'entrevista, o quan els siguen requerits per la comissió de valoració corresponent.  
  
La documentació acreditativa haurà de ser:  
a) Còpia compulsada del DNI o document d'identitat de qualsevol dels països membres de la Unió Europea. La comprovació directa de les dades d'identificació (DNI) podrà ser demanada per l'administració sempre que s'autoritze expressament en la sol·licitud. En cas contrari, la persona sol·licitant quedarà obligada a presentar còpia compulsada del DNI.  
b) Còpia compulsada del títol de llicenciat/da en Ciències de la Informació, branca de Publicitat i Relacions Públiques o en Publicitat i Relacions Públiques per a les beques classe PB, i en Enginyeria Superior de Telecomunicacions o Enginyeria Tècnica de Telecomunicacions per a les beques classe TE, homologat a Espanya.   
c) Expedient acadèmic compulsat amb la nota mitjana oficial.   
d) Còpia compulsada de qualsevol altre document que acredite la possessió de títols, màsters, cursos, mèrits docents, investigadors o professionals que es vulguen al·legar.   
e) L'experiència professional s'acreditarà mitjançant la presentació d'un informe de vida laboral i còpia compulsada dels contractes o certificats d'empresa que reflectisquen l'activitat professional relacionada directament amb l'objecte de la beca.  
f) Documentació que acredite estar en algun dels supòsits establits en l'apartat 2, de la base novena, que determinen la preferència de la concessió de la beca en cas d'empat en la valoració.  
  
3. Els mèrits no suficientment acreditats no seran tinguts en compte a l'efecte de la seua valoració. El compliment temporal dels mèrits s'entendrà referit a la data d'acabament del termini de presentació de les sol·licituds.   
4. Si en qualsevol moment del procés arriba a coneixement de la comissió avaluadora corresponent que alguna de les persones sol·licitants no té la totalitat dels requisits exigits, la persona interessada serà requerida perquè els acredite en el termini màxim de 10 dies hàbils, amb l'advertiment que, en cas de no fer-ho, quedarà exclosa del procés, amb la indicació prèvia de les inexactituds o falsedats formulades en la sol·licitud.  
5. La presentació de la sol·licitud per a optar a estes beques implicarà l'acceptació per la persona sol·licitant de les bases d'esta convocatòria.  
6. Respecte a la gestió electrònica del procediment administratiu d'esta convocatòria s'observarà el que disposa l'Orde 17/2011, de 6 de maig, de la Conselleria de Justícia i Administracions Públiques, per la qual es desenrotlla el capítol II, de les beques de pràctiques professionals, del Decret 132/2009, de 4 de setembre, del Consell, pel qual es regula la concessió de beques.  
  
Base octava. Comissió avaluadora i procés de selecció  
1. Per a l'examen de les sol·licituds de beca i l'elaboració de les propostes oportunes es constituirà una comissió avaluadora la qual estarà formada per:  
- La persona titular de la Direcció General de Promoció Institucional o la persona designada en substitució seua, qui exercirà la presidència de la Comissió.  
- La persona titular del Servici de Publicitat i Gestió o la persona designada en substitució seua.  
- La persona titular de la Secció de Mitjans de Comunicació o la persona designada en substitució seua.  
- Dos funcionaris/àries adscrits a la Direcció General de Promoció Institucional o les persones designades en la seua substitució. Una de les quals actuarà com a secretari/ària de la Comissió.  
2. Els membres de la comissió podran ser assessorats pel personal tècnic o professional que es considere necessari, els quals podran assistir amb veu però sense vot.  
3. La comissió adaptarà el seu funcionament al que establixen la convocatòria i la Llei de Règim Jurídic de les Administracions Públiques i del Procediment Administratiu Comú, pel que fa a la composició i funcionament dels òrgans col·legiats, prendrà els seus acords per majoria simple i alçarà actes de les sessions que celebre i dels acords que adopte.  
4. La comissió avaluadora es reunirà dins dels 15 dies següents a l'acabament del termini de presentació de les sol·licituds. La selecció dels becaris s'ordenarà en primer lloc d'acord amb la puntuació obtinguda en l'autobaremació, basant-se en els mèrits requerits en la base octava d'esta convocatòria.  
5. A la vista dels mèrits al·legats en el currículum, la comissió avaluadora valorarà els mèrits d'acord amb la informació obtinguda en l'autobaremació que s'obtindrà de forma automàtica en omplir el currículum i publicarà durant 10 dies el llistat provisional, ordenat segons la puntuació obtinguda per totes les persones aspirants, per a la fase d'al·legacions, en la seu electrònica o portal institucional de la Generalitat en Internet .  
Tant esta, com les publicacions successives, s'efectuaran en este mitjà.  
6. Els candidats que obtinguen la puntuació que determine la comissió seran convocats per a la realització d'una entrevista. La falta d'assistència per part de la persona candidata a l'entrevista serà motiu d'exclusió del procés selectiu.  
7. Finalitzat el procés de selecció, la comissió avaluadora, en el termini de 10 dies, elaborarà una proposta de resolució que contindrà la relació de beneficiaris i beneficiàries, així com una borsa de reserva constituïda pels aspirants que no resulten adjudicataris de les beques, prioritzada per orde de puntuació, per a cobrir les vacants que puguen sorgir durant el període de gaudi. Així mateix, s'inclourà una relació dels aspirants les sol·licituds dels quals han sigut desestimades amb indicació de les causes que han motivat la denegació.  
  
Base novena. Barem per a avaluar els mèrits personals   
1. En la convocatòria regulada per estes bases seran tinguts en compte els criteris de valoració següents amb la ponderació que s'establix:  
A) Expedient acadèmic: fins a un màxim de 13 punts per a les beques classe PB i un màxim de 13.50 punts per a les beques classe TE.  
1) Nota mitjana ponderada de l'expedient acadèmic: serà valorat entre 5 i 10 punts.  
Quan la ponderació estiga realitzada amb una puntuació 0-4 s'aplicarà el que disposa l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.   
  
2) Altres títols acadèmics oficials que no constituïsquen un requisit per a la concessió: seran valorats fins a un màxim de 3 punts a raó de:  
  
- Doctor: 2 punts  
- Altres llicenciatures: 1 punt.  
- Altres diplomatures: 0,50 punts.  
3) Per a les beques classe TE, estar en possessió de la llicenciatura en Enginyeria Superior de Telecomunicacions serà valorat en 0,50 punts.   
B) Coneixements de valencià: fins a un màxim de 2.50 punts   
1) Només seran valorats els certificats expedits o homologats per la Junta Qualificadora de Coneixements de Valencià, d'acord amb l'escala següent i puntuant-se exclusivament el nivell més alt acreditat:  
  
- Oral: 0,25 punts.  
- Elemental: 0,50 punts.  
- Mitjà: 0,75 punts.  
- Superior: 1,00 punt.  
2) Especialitat de Correcció de Textos: 0,50 punts.  
3) Especialitat en Llenguatge als Mitjans de Comunicació: 0,50 punts.  
4) Especialitat en Llenguatge Administratiu: 0,50 punts.  
C) Coneixement d'idiomes de la Unió Europea: fins a un màxim d'1 punt.  
1) Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.   
La puntuació màxima que es podrà obtindre per al conjunt dels idiomes i cursos acreditats serà d'1 punt. Només seran valorats els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite a través d'un títol universitari i este haja sigut valorat en l'apartat A.2 no podrà ser computat en este apartat.  
  
D) Coneixements addicionals: fins a un màxim de 6 punts  
1) .Experiencia professional relacionada directament amb l'objecte de la beca, fins a 2 punts, i es computarà 0,10 per cada mes complet treballat.   
2) Cursos de formació relacionats amb l'objecte de la beca, fins a un màxim de 4 punts.  
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per la persona interessada, d'acord amb l'escala següent:  
a) De 200 o més hores, 3,00 punts.  
b) De 100 o més hores, 2,00 punts.  
c) De 75 o més hores, 1,50 punts.  
d) De 50 o més hores, 1,00 punt.  
e) De 25 o més hores, 0,50 punts.  
f) De 15 o més hores, 0,20 punts.  
Els centres de formació que impartisquen cursos han de ser organismes oficials o centres reconeguts.  
En cap cas no es puntuaran en el present subapartat ni en l'apartat C anterior els cursos de valencià i d'idiomes.  
E) Entrevista: fins a un màxim de 6,75 punts per a les beques classe PB i 6,9 punts per a les beques classe TE.  
La valoració que s'atorgue en este apartat no podrà superar el 30% de la puntuació màxima que es puga obtindre per mitjà de la suma de la resta d'apartats inclosos en esta base. La comissió avaluadora valorarà els coneixements i recursos que es tinguen sobre les distintes matèries de publicitat, com ara, disseny de pàgines web, gestió de les xarxes socials (community manager), disseny gràfic on line i off line, màrqueting o qualsevol altre aspecte que es crega oportú per a valorar la seua idoneïtat en l'especialitat de publicitat. En telecomunicacions seran valorats els coneixements, com ara, maneig de bases de dades i equips d'instrumentació electrònica, en especial, equips de radiomonitoritzat i detecció de senyals de ràdio freqüència o qualsevol altre aspecte que crega oportú per a valorar la seua idoneïtat en l'especialitat de telecomunicacions.  
2. En cas d'empat es resoldrà, per este orde, a favor de la persona que en el moment de la presentació de sol·licituds haja acreditat el reconeixement de l'òrgan competent de tindre una discapacitat, per ser víctima de violència de gènere o d'accions terroristes.  
  
Base deu. Termini de resolució i notificació. L'òrgan competent per a l'ordenació, instrucció i resolució del procediment  
1. El termini màxim per a dictar i notificar la resolució sobre les sol·licituds formulades serà de tres mesos a comptar des de la data de publicació d'esta convocatòria en el Diari Oficial de la Comunitat Valenciana, sense perjuí de l'ampliació dels terminis en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú.  
  
2. En el cas que transcórrega el termini establit sense que s'haja dictat i notificat una resolució expressa, les persones interessades podran entendre desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.  
  
3. La resolució de concessió serà dictada pel conseller de Presidència i publicada en el Diari Oficial de la Comunitat Valenciana.  
4. La publicació d'esta resolució produirà els efectes de notificació a les persones interessades, d'acord amb el que disposen els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i la informació corresponent serà inserida en la seu electrònica o portal institucional de la Generalitat en Internet .  
  
Base onze. Drets i obligacions de la persona beneficiària   
1. El becari haurà d'estar al corrent en el compliment de les seues obligacions tributàries i davant la Seguretat Social, tot això amb anterioritat a dictar-se la proposta de resolució de concessió de la beca de conformitat amb el que establix l'article 14.1.e, de la Llei 38/2003, General de Subvencions, per a la qual cosa autoritza expressament l'administració perquè l'obtinga directament al presentar la sol·licitud.   
  
2. La persona beneficiària de la beca està obligada a incorporar-se al departament que se li indique en el termini establit, a realitzar l'activitat que ha motivat la concessió durant el període de gaudi, i guardar el degut secret i confidencialitat dels assumptes en què intervinga, així com a complir les obligacions establides tant en l'article 14 de la Llei General de Subvencions com en la pròpia convocatòria.  
  
3. La persona beneficiària està obligada a acceptar la concessió de la beca i renunciar a qualsevol altra beca coetània que puga disfrutar.  
4. Per mitjà de l'acceptació de les bases de la convocatòria els becaris cedixen gratuïtament i de forma indefinida els resultats que s'obtinguen com a conseqüència del desenrotllament de les beques, així com la memòria final, si és el cas, a l'entitat concedent de la beca, la qual es reserva el dret de la seua publicació i utilització, llevat que les bases de la convocatòria, raonadament, o la normativa aplicable en determinades matèries disposen una altra cosa.  
5. Finalitzat el termini de duració de la beca, i amb l'informe favorable del tutor o tutora, s'expedirà el certificat d'aptitud i aprofitament corresponent a favor del becari o la becària.   
6. Durant el període de gaudi de la beca, la persona beneficiària haurà d'exercir les pràctiques amb un horari de 30 hores setmanals, les quals es distribuiran de la forma en què ho organitze el tutor o la tutora de l'òrgan que exercix la tutela.  
  
Base dotze. Obligacions de l'entitat concedent   
Són obligacions de la Conselleria de Presidència en relació amb les beques concedides d'acord amb estes bases:  
a) Proporcionar el suport necessari i facilitar la utilització dels mitjans, instruments i equips que calguen per a l'exercici normal de l'activitat objecte d'esta beca.  
b) Designar un tutor o tutora que coordinarà i orientarà les activitats a realitzar pels becaris, assignarà les funcions a realitzar en el curs de les seues pràctiques, realitzarà el seguiment i suport necessari, resoldrà els dubtes que puguen sorgir i avaluarà el seu aprofitament.  
c) Vetlar pel desenrotllament adequat del programa de formació.  
d) Expedir el certificat d'aptitud i aprofitament corresponent a favor del becari o becària, després de la finalització del termini de la beca i després de l'informe favorable del tutor o la tutora.  
Base tretze. Situacions de la persona beneficiària de la beca i règim d'incompatibilitats  
1. Quan el beneficiari o beneficiària de la beca siga un empleat de la Generalitat, quedarà en la situació administrativa que siga procedent, d'acord amb la normativa corresponent en matèria de funció pública.  
  
2. Quan la persona beneficiària no mantinga cap relació amb la Generalitat, la concessió i aprofitament de la beca no implicarà cap vinculació laboral o administrativa amb el departament o l'entitat de la Generalitat que l'atorgue.  
3. Les beques objecte de la present convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del seu normal desenrotllament.  
  
  
Base catorze. Facultats d'interpretació i incidències  
1. La Conselleria de Presidència resoldrà tant els dubtes com els conflictes que puguen plantejar els becaris i les becàries en l'exercici de la seua funció, o les unitats administratives que els tutelen. Al mateix temps, resoldrà les incidències que es produïsquen durant el període de gaudi de les beques amb l'audiència prèvia de la persona interessada.  
2. La renúncia a la beca suposarà la pèrdua de tots els drets inherents i, per tant, el seu import deixarà de percebre's a partir d'eixe moment.  
  
3. En cas de produir-se alguna renúncia a la beca concedida, la Conselleria de Presidència procedirà a cobrir les vacants que puguen produir-se i per això se servirà de la borsa de reserva que resulte del procediment de selecció prèviament efectuat i en l'orde establit en la borsa.  
4. En els supòsits en què per raó de part, adopció o acolliment s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput.  
Igualment, en els casos d'ingrés hospitalari prolongat es recuperarà amb posterioritat el temps de pràctiques interromput.  
  
Base quinze. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'algunes de les causes previstes en l'article 37 de la Llei 38/2003, de 17 de novembre, General de Subvencions.  
2. Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:  
  
a) Quan es destine la quantitat percebuda a altres fins diferents al fi de l'ajuda.  
b) Quan s'incórrega en algun dels casos d'incompatibilitat de la beca establits en la base tretze.  
3. En la tramitació dels procediments es garantirà en tot cas el dret d'audiència a la persona interessada.  
  
Base setze. Tractament de dades personals  
Les dades personals de les persones sol·licitants, arreplegades en el transcurs del procediment, seran incloses en un fitxer automatitzat de l'òrgan convocant, en els termes i les condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el reglament de desplegament de la referida llei orgànica.